b'\n_START_ARTICLE_\nJurgis Vi\xc5\xa1\xc4\x8dakas\n_START_SECTION_\nBiografija\n_START_PARAGRAPH_\n1941\xe2\x80\x931944\xc2\xa0m. mok\xc4\x97si Vilniaus 1-oje gimnazijoje, 1944\xe2\x80\x931946\xc2\xa0m. Vilniaus suaugusi\xc5\xb3j\xc5\xb3 gimnazijoje. 1945\xe2\x80\x931946\xc2\xa0m. Vilniaus universiteto (VU) Fizikos ir matematikos fakulteto laisvasis klausytojas, i\xc5\xa1laik\xc4\x97 pirmo kurso egzaminus ir 1946\xc2\xa0m. \xc4\xafstojo \xc4\xaf antr\xc4\x85 kurs\xc4\x85.  1946\xe2\x80\x931950\xc2\xa0m. dirbo vyr. laborantu. 1950\xc2\xa0m. baig\xc4\x97 VU._NEWLINE_1950\xe2\x80\x931977\xc2\xa0m. d\xc4\x97st\xc4\x97 VU: 1950\xe2\x80\x931951\xc2\xa0m. Bendrosios fizikos katedros asistentas, 1951\xe2\x80\x931960\xc2\xa0m. Eksperimentin\xc4\x97s fizikos katedros vyresnysis d\xc4\x97stytojas. 1959\xc2\xa0m. apgyn\xc4\x97 fizikos ir matematikos moksl\xc5\xb3 kandidato disertacij\xc4\x85 (vadovas Povilas Brazd\xc5\xbei\xc5\xabnas). 1960\xe2\x80\x931965\xc2\xa0m. ir 1968\xe2\x80\x931977\xc2\xa0m. VU Puslaidininki\xc5\xb3 fizikos katedros ved\xc4\x97jas, nuo 1963\xc2\xa0m. docentas, 1970\xc2\xa0m. profesorius. 1964\xe2\x80\x931965\xc2\xa0m. VU Fizikos ir matematikos fakulteto bei Fizikos fakulteto (suformuotas 1965\xc2\xa0m.) dekanas.  1965\xe2\x80\x931966\xc2\xa0m. sta\xc5\xbeavo Prahos universitete. 1968\xc2\xa0m. Baltarusijos universitete apgyn\xc4\x97 fizikos ir matematikos moksl\xc5\xb3 daktaro disertacij\xc4\x85.  Nuo 1972\xc2\xa0m. LSSR moksl\xc5\xb3 akademijos narys korespondentas, 1976\xc2\xa0m. i\xc5\xa1rinktas tikruoju nariu. 1977\xe2\x80\x931985\xc2\xa0m. Fizikos instituto direktorius, nuo 1979\xc2\xa0m. dar ir lazerin\xc4\x97s optoelektronikos skyriaus ved\xc4\x97jas. _NEWLINE_Skait\xc4\x97 paskaitas Berlyno, Magdeburgo (VDR), Prahos (\xc4\x8cekoslovakija), Krokuvos, Lodz\xc4\x97s (Lenkija) auk\xc5\xa1tosiose mokyklose. Nuo 1965\xc2\xa0m. \xe2\x80\x9eLietuvos fizikos rinkinio\xe2\x80\x9c redaktori\xc5\xb3 kolegijos narys. 1972\xc2\xa0m. i\xc5\xa1rinktas Lietuvos fizik\xc5\xb3 draugijos tarybos nariu. Nuo 1975\xc2\xa0m. Lietuvi\xc5\xa1kosios tarybin\xc4\x97s enciklopedijos mokslinis konsultantas. Palaidotas Antakalnio kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nPuslaidininki\xc5\xb3 fotolaidumo tyrim\xc5\xb3 Lietuvoje pradininkas, vienas i\xc5\xa1 nauj\xc5\xb3 lazeri\xc5\xb3 k\xc5\xabrimo ir panaudojimo moksle ir technikoje iniciatori\xc5\xb3. 454 mokslini\xc5\xb3 publikacij\xc5\xb3 bei 12 i\xc5\xa1radim\xc5\xb3 autorius ir bendraautoris.'